KOMMISSIONENS BESLUTNING
af 8. marts 2005
om ændring af beslutning 2004/475/EF om en overgangsforanstaltning til fordel for visse virksomheder i sektorerne for kød og for mælk og mejeriprodukter i Slovenien
(meddelt under nummer K(2005) 518)
(EØS-relevant tekst)
(2005/193/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 42, og
ud fra følgende betragtninger:
(1)
Situationen for de virksomheder, der blev indrømmet en overgangsperiode til at opnå fuld overensstemmelse med fællesskabskravene, har ændret sig siden vedtagelsen af Kommissionens beslutning 2004/475/EF (1).
(2)
Én kødvirksomhed lukkede den 31. december 2004.
(3)
Ét mejeri på listen over virksomheder, der er omfattet af overgangsordningen, vil ikke længere blive drevet som højkapacitetsvirksomhed. Produktionen vil blive sat ned, så virksomheden kan blive omfattet af og opfylde bestemmelserne i fællesskabslovgivningen vedrørende virksomheder med begrænset kapacitet. Den pågældende virksomhed bør derfor udgå af listen over virksomheder, der er omfattet af overgangsordningen.
(4)
Tre kødvirksomheder på listen over virksomheder, der er omfattet af overgangsordningen, har ydet en stor indsats for at opbygge nye anlæg. Som følge af tekniske begrænsninger af en ganske særlig art når disse virksomheder imidlertid ikke at afslutte forbedringen af deres anlæg inden udløbet af den fastsatte frist. De bør følgelig have mere tid til at fuldende disse forbedringer.
(5)
Bilaget til beslutning 2004/475/EF bør derfor ændres i overensstemmelse hermed. Af hensyn til klarheden bør listen udskiftes.
(6)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2004/475/EF affattes som angivet i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 8. marts 2005.